PATVIRTINTA

Šilalės rajono savivaldybės

mero 2024 m. gruodžio 31 d.

 potvarkiu Nr. T3-487

**ŠILALĖS RAJONO SAVIVALDYBĖS VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS ATLIKTI LĖŠŲ PLANAVIMO, NAUDOJIMO KONTROLĖS BEI ATSISKAITYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šilalės rajono savivaldybės valstybinėms (valstybės perduotoms savivaldybėms) funkcijoms atlikti lėšų planavimo, naudojimo kontrolės bei atsiskaitymo tvarkos aprašas (toliau – tvarkos aprašas) nustato rajono Savivaldybės biudžetinėse įstaigose ir Savivaldybės administracijos struktūriniuose padaliniuose (skyriai), seniūnijose (Administracijos filialai), vykdančiuose valstybines (valstybės perduotas savivaldybėms) funkcijas, planuojant ir apskaičiuojant valstybės lėšų poreikį šioms funkcijoms vykdyti, kontroliuojant jų panaudojimą, nustatant valstybinių (valstybės perduotų savivaldybėms) funkcijų vykdytojus bei atsiskaitymą Lietuvos Respublikos valstybės institucijoms ir kitoms įgaliotoms įstaigoms, kuruojančioms funkcijų vykdymą, už gautų lėšų panaudojimą.

 2. Tvarkos aprašo tikslas – nustatyti aiškų ryšį tarp Šilalės rajono savivaldybės veiklos programų asignavimų valdytojų ir valstybinių (valstybės perduotų savivaldybėms) funkcijų vykdytojų, sureguliuoti pirminių duomenų pateikimo bei atsiskaitymo už gautas valstybės lėšas procesą, siekti specialiosios tikslinės dotacijos lėšų panaudojimo pagal paskirtį, laikantis Lietuvos Respublikos įstatymų ir kitų teisės aktų, reglamentuojančių valstybės lėšų naudojimą.

 3. Šio Tvarkos aprašo nuostatas privalomai vykdo biudžetinių įstaigų, Savivaldybės administracijos struktūrinių padalinių bei seniūnijų vadovai ir konkretūs darbuotojai, kuriems priskirtas valstybinių (valstybės perduotų savivaldybėms) funkcijų vykdymas, planuojant, naudojant, kontroliuojant valstybės lėšas ir atsiskaitant už jų panaudojimą pagal kompetenciją.

4. Apraše vartojamos sąvokos atitinka Lietuvos Respublikos biudžeto sandaros įstatyme, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėse, patvirtintose Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“ su pakeitimais ir kituose teisės aktuose vartojamas sąvokas.

**II SKYRIUS**

**VALSTYBĖS SPECIALIOSIOS TIKSLINĖS DOTACIJOS VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS VYKDYTI**

**LĖŠŲ PLANAVIMAS**

5. Kasmet Šilalės rajono savivaldybės administracijos Biudžeto ir strateginio planavimo skyriaus (toliau – Biudžeto ir strateginio planavimo skyrius specialistas pagal pareigybės aprašymą*,* suderinęs su asignavimų valdytojais, prireikus pateikia ministerijoms ir kitoms žinyboms pagal jų pateiktas apskaičiavimo metodikas bei nustatytais terminais, lėšų poreikį valstybinėms (valstybės perduotoms savivaldybėms) funkcijoms atlikti finansuoti kitiems biudžetiniams metams.

6. Savivaldybės administracijos skyriai, seniūnijos ir biudžetinių įstaigų vadovai, kurių veiklos sričiai priskirtos valstybinės (valstybės perduotos savivaldybėms) funkcijos, savo nuostatuose įrašo šią funkciją, o vykdančio šią funkciją specialisto pareigybės aprašyme nurodomos konkrečiai vykdomos valstybinės (valstybės perduotos savivaldybėms) funkcijos, patikslinant, ką konkrečiai atlieka valstybės tarnautojas ar darbuotojas, vykdydamas valstybinę (valstybės perduotą savivaldybėms) funkciją.

7. Vykdomos valstybinės (valstybės perduotos savivaldybėms) funkcijos ir jų vykdytojai nurodomi patvirtintuose atitinkamų metų Šilalės rajono savivaldybės Valstybinių (perduotų savivaldybėms) funkcijų vykdymo programoje ir biudžete.

8. Vadovaudamasis Lietuvos Respublikos Vyriausybės patvirtintu atitinkamų metų valstybės biudžeto ir savivaldybių biudžetų finansinių rodiklių projektų rengimo planu Biudžeto ir strateginio planavimo skyrius rengia mero potvarkį, dėl duomenų, reikalingų apskaičiuoti valstybės lėšų poreikį valstybinių (valstybės perduotų savivaldybėms) funkcijų vykdymui, pateikimo Lietuvos Respublikos valstybės institucijoms ir įstaigoms bei įtraukia minėtas sumas į suvestinį savivaldybės biudžeto projektą.

9. Mero potvarkiu paskirti vykdytojai turi užtikrinti, kad reikalingi duomenys priskirtų valstybinių (valstybės perduotų savivaldybėms) funkcijų atlikimui atitinkamiems metams būtų teisingai apskaičiuoti ir pateikti elektroninėmis priemonėmis Biudžeto ir strateginio planavimo skyriui, kad galėtų laiku atsiskaityti su valstybės institucijoms ir kitoms įstaigoms jų nustatytais terminais.

10. Biudžeto ir strateginio planavimoskyrius, gavęs išankstinę informaciją iš valstybės institucijų ir kitų įstaigų apie Šilalės rajono savivaldybei ateinantiems metams planuojamas skirti valstybės specialiosios tikslinės dotacijos lėšas valstybinėms (valstybėsperduotoms savivaldybėms) funkcijoms vykdyti, su ja supažindina šių funkcijų vykdytojus.

11. Biudžeto ir strateginio planavimoskyrius nustatęs, kad planuojama per mažai skirti reikalingų funkcijai vykdyti valstybės dotacijų lėšų ir siekdamas, jog valstybinė (valstybės perduota savivaldybėms) funkcija būtų tinkamai vykdoma, rengia argumentuotą Mero raštą atitinkamai valstybės institucijai ar kitai įstaigai, kartu pateikiami reikalingo lėšų poreikio apskaičiavimai ir kiti papildomi duomenys.

12. Valstybinei (valstybės perduotų savivaldybėms) funkcijai vykdyti lėšos negali būti perkeliamos į kitus biudžetinius metus.

13. Vadovaudamosi Lietuvos Respublikos atitinkamų metų valstybės biudžeto ir savivaldybių biudžetų finansinių rodiklių patvirtinimo įstatymo nuostatomis valstybės institucijos ir kitos įstaigos paskirsto savivaldybėms (perskirsto tarp savivaldybių) specialiąją tikslinę dotaciją valstybinėms (valstybės perduotoms savivaldybėms) funkcijoms atlikti.

**III SKYRIUS**

**LĖŠŲ VALSTYBINĖMS (VALSTYBĖS PERDUOTOMS SAVIVALDYBĖMS) FUNKCIJOMS VYKDYTI NAUDOJIMO KONTROLĖ IR ATSISKAITYMAS**

14. Savivaldybės administracijos skyriai, seniūnijos ir biudžetinės įstaigos, kurių veiklos sričiai priklauso valstybinės (valstybės perduotos savivaldybėms) funkcijos vykdymas, sudaro valstybės specialiosios tikslinės dotacijos lėšų valstybinėms (valstybės perduotoms savivaldybėms) funkcijoms vykdyti programos sąmatas (pagal kiekvieną finansavimo šaltinį, visus funkcinės ir ekonominės klasifikacijos kodus), kurias ne vėliau kaip per 10 darbo dienų nuo Šilalės rajono savivaldybės tarybos sprendimo dėl biudžeto tvirtinimo priėmimo dienos pateikia Biudžeto ir strateginio planavimo skyriui. Asignavimai iš valstybės dotacijos lėšų turi būti planuojami atsižvelgiant į atitinkamos institucijos ir įstaigos pateiktą dotacijos lėšų paskirstymą bei pagal jos patvirtintos valstybinei (valstybės perduotai savivaldybėms) funkcijai vykdyti skiriamų lėšų apskaičiavimo metodikos reikalavimus.

15. Gauti asignavimai iš Savivaldybės biudžeto iždo sąskaitos išduodami dengti tik toms išlaidoms, kurios numatytos patvirtintose programose. Asignavimų valdytojai pateikia Biudžeto ir strateginio planavimo skyriui raštiškas paraiškas valstybinei (valstybės perduotai savivaldybėms) funkcijai vykdyti pagal Savivaldybės administracijos direktoriaus patvirtintą formą. Paraiškas pasirašo ir už jų teisingumą atsako įstaigos vadovas ir vyriausiasis buhalteris (buhalteris), vyriausieji (vyresnieji) specialistai, o jų nesant, - kiti paskirti darbuotojai.

16. Priskirtų valstybės funkcijų vykdytojai valstybės specialiosios tikslinės dotacijos lėšas valstybinei (valstybės perduotai savivaldybėms) funkcijai atlikti privalo:

16.1. nustatyti ir tvirtinti vadovaujamos biudžetinės įstaigos ir (ar) pavaldžių biudžetinių įstaigų bei kitų subjektų programų sąmatas pagal ekonominės klasifikacijos straipsnius, neviršydami šiai programai patvirtintų bendrųjų asignavimų;

16.2. užtikrinti pagal Viešojo sektoriaus atskaitomybės įstatymą teikiamų ataskaitų rinkinių ir statistinių ataskaitų teisingumą ir pateikimą laiku;

16.3. užtikrinti programų vykdymo ir paskirtų asignavimų naudojimo teisėtumą, ekonomiškumą, efektyvumą ir rezultatyvumą;

16.4. užtikrinti nenutrūkstamą, veiksmingą ir optimalią finansų kontrolę.

17. Savivaldybės administracijos skyriai, seniūnijos ir biudžetinės įstaigos valstybės specialiosios tikslinės dotacijos lėšas apskaito vadovaudamasi Lietuvos Respublikos viešojo sektoriaus apskaitos ir finansinės atskaitomybės įstatymo ir standartų reikalavimais.

18. Rajono Savivaldybės administracijos skyriai, seniūnijos ir kitos biudžetinės įstaigos analitinės apskaitos registruose kasinių ir faktinių išlaidų apskaitą turi tvarkyti pagal kiekvieną valstybės biudžeto specialiųjų tikslinių dotacijų lėšomis vykdomą valstybės deleguotą (valstybės perduotą savivaldybei) funkciją.

19. Rajono savivaldybės biudžeto asignavimų valdytojai Mero potvarkiu nustatyta tvarka teikia Biudžeto ir strateginio planavimo skyriui ataskaitinių metų ir atskirų ketvirčių biudžeto išlaidų sąmatos vykdymo ataskaitas (ataskaitų formas sudaro praleisdami tuščias eilutes, nekeisdami jų eilės numerių) ir finansines ataskaitas apie gautų valstybės dotacijos lėšų valstybinėms (valstybės perduotoms savivaldybei) funkcijoms vykdyti faktinį panaudojimą, kuris rengia suvestines ataskaitas ir informaciją.

20. Biudžeto ir strateginio planavimoskyrius **apie priskirtų valstybės funkcijų vykdymą Savivaldybės administracijos direktoriaus vardu teikia informaciją ir atsiskaito atitinkamoms valstybės institucijoms ir įstaigoms, kuruojančioms valstybinių (**valstybės **perduotų savivaldybėms) funkcijų vykdymą, vadovaudamiesi jų nustatytomis tvarkomis ir terminais.**

21. Metams pasibaigus, Biudžetinių įstaigų ir kitų asignavimų valdytojų disponuojamose sąskaitose lėšos, gautos valstybinėms (valstybės perduotoms savivaldybėms) funkcijoms programai vykdyti ir nepanaudotos iki biudžetinių metų pabaigos, turi būti grąžintos Savivaldybės iždui.

**22. Vadovaujantis Lietuvos Respublikos teisės aktų nuostatomis ataskaitiniais metais gautas ir nepanaudotas** valstybės dotacijos lėšas, arba panaudotas ne pagal paskirtį, valstybinėms (valstybės perduotoms savivaldybei) funkcijoms vykdyti privalo Biudžeto ir strateginio planavimoskyrius grąžinti **atitinkamoms valstybės institucijoms ir įstaigoms jų nustatytais terminais, bet ne vėliau kaip iki kitų metų sausio 10 d.**

**23.** Šilalės rajono savivaldybės biudžeto asignavimų valdytojai priskirtų valstybinių (valstybės perduotų savivaldybėms) funkcijų vykdytojai iki ataskaitinių metų gruodžio 31 d. pateikia Biudžeto ir strateginio planavimo skyriui išsamius paaiškinimus, kuriuose nurodo gautų ir **nepanaudotų** valstybės dotacijos lėšų valstybinėms (valstybės perduotoms savivaldybėms) funkcijoms vykdyti, arba panaudotų ne pagal paskirtį, priežastis. Biudžeto ir strateginio planavimo skyrius apibendrintą informaciją **Savivaldybės administracijos direktoriaus vardu teikia atitinkamoms valstybės institucijoms ir įstaigoms ir perveda joms nepanaudotų dotacijos lėšų likučius jų nustatytais terminais.**

**24. Per metus paaiškėjus, kad nepakanka skirtų valstybės specialiosios tikslinės dotacijos lėšų** valstybinėms (valstybės perduotoms savivaldybėms) funkcijoms atlikti ir esant būtinumui šias funkcijas tinkamai ir laiku įvykdyti, Šilalės rajono savivaldybės taryba gali papildomai skirti lėšų iš savivaldybės biudžeto ar gautų iš viršplaninių pajamų.

**IV SKYRIUS**

**BAIGIAMOSIOS NUOSTATOS**

25. Savivaldybės administracijos valstybės tarnautojų ir darbuotojų, vykdančių priskirtas valstybines (valstybės perduotas savivaldybėms) funkcijas, pareigybių aprašymuose turi būti nurodytos šios jų vykdomos funkcijos, detalizuojant, ką konkrečiai jie atlieka, vykdydami priskirtas funkcijas.

26. Išankstinė, einamoji, paskesnioji finansų kontrolė atliekama vadovaujantis asignavimų valdytojų patvirtintomis vidaus kontrolės taisyklėmis.

27. Valstybinių (valstybės perduotų savivaldybėms) funkcijų vykdytojai už valstybės dotacijos lėšų neteisėtą panaudojimą ar panaudojimą ne pagal paskirtį, kitus nustatytus pažeidimus atsako Lietuvos Respublikos įstatymais, arba kitais teisės aktų nustatyta tvarka.

28. Valstybės specialiosios tikslinės dotacijos lėšų panaudojimo pagal paskirtį kontrolę vykdo Lietuvos Respublikos valstybės kontrolės departamentas bei Šilalės rajono savivaldybės Kontrolės ir audito tarnyba.

**\_\_\_\_\_\_\_\_\_\_\_\_\_\_\_\_\_\_\_\_\_\_**